《余将南归燕赵诸公子携妓把酒饯别醉中作把酒听歌行 其二》
宋代·汪元量

我把酒，听君歌。美人娟娟花灼灼，月照金樽光绰约。

有酒有歌君亦愁，把酒听歌君亦乐。我有鹦鹉杯，君有鸬鹚杓。

一杯一杯复一杯，酒尽还沽共君酌。我把酒，听君歌。

天不荒，地不老，人生百年休草草。对花对酒且高歌，盖世功名亦枯槁。

满堂金玉守者谁，万事何如酒杯好。君不见巢父许由空洗耳，伯夷叔齐空饿死。

范蠡扁舟挟西子，五湖风浪兼天起。又不见相如怀璧空归来，廉颇善饭何壮哉。

谢安携妓入东山，苍生望望霖雨乾。把酒劝君饮，请君为我歌。

燕昭筑台金满地，郭隗登台多意气。刘琨梦里起听鸡，班超万里封侯归。

君不见浣花溪头老翁哭，白首为儒守茅屋。

作者简介：汪元量（1241～1317年后）南宋末诗人、词人、宫廷琴师。字大有，号水云，亦自号水云子、楚狂、江南倦客，钱塘（今浙江杭州）人。琳第三子。度宗时以善琴供奉宫掖。恭宗德祐二年（1276）临安陷，随三宫入燕。尝谒文天祥于狱中。元世祖至元二十五年（1288）出家为道士，获南归，次年抵钱塘。后往来江西、湖北、四川等地，终老湖山。诗多纪国亡前后事，时人比之杜甫，有“诗史”之目，有《水云集》、《湖山类稿》。